Moenie in silo’s lewe | Netwerk24
Moenie in silo’s lewe
Deur Stephan Joubert 27 Februarie 2020 05:00
Ek lees onlangs ’n Amerikaanse studie waar studente in verskillende studierigtings se algemene kennis getoets is. Die neurologiestudente het die swakste gedoen, gevolg deur regstudente. BCom-studente het die beste gevaar omdat hul studie hulle blootstel aan groter scenario’s en meer kante van die lewe.
Mense leef in silo’s. Party weet al hoe meer van hul eie vakgebiede of leefwêrelde, maar het nie veel kennis van of insig in groter prentjies nie. Ook op geloofsgebied is dit ’n gevaar, veral wanneer gelowiges hulself isoleer van alles wat hul geloof bedreig. Moenie dat dit met jou gebeur nie.
Bly oopkop. Jou geloof moet in die regte lewe sin maak. God is juis ook hier. Hy het nie Sondag agtergebly in die kerk nie. Daarom kan jy dit waag om buite jou eie boks te dink, ook op geloofsgebied. Lees wyd. Vra goeie vrae. Wees betrokke. Dink dieper. Weet jy is ’n aktiewe burger van God se koninkryk, een wat die wêreld vol gebeur.